정조 13년
己酉二月二十一日辰時上御誠正閣大臣備局堂上引見入侍時左議政李性源右議政蔡濟恭行左參贊金華鎭戶曹判書徐有隣兵曹判書鄭好仁禮曹判書鄭昌順行副司直李柱國徐有防沈豐之李秉模刑曹判書沈頤之行副司直徐有大開城留守李致中行副司直李獻慶江華留守尹承烈行都承旨金載瓚行副司直金持默行副護軍趙心泰同副承旨南鶴聞假注書白慶楷事變假注書劉師玶記事官李宗烈記注官金鳳顯以次進伏訖性源等曰日氣尙寒早朝勞動聖體若何上曰一樣矣性源等曰王大妃殿氣候若何上曰一樣矣性源等曰惠慶宮氣候若何上曰一樣矣上曰次對久未爲之廟謨得無積滯乎濟恭曰凡係軍國之事自上輒勤裁決別無可滯之事矣上曰今番榜眼果何如而亦無偏多之慮乎性源曰出榜屬耳臣未聞外議之何如而以姓名行列之可別者言之則不過六十餘人遐鄕之人想多爲之矣濟恭曰大比之科均及遐鄕誠是好事也上曰嶺儒多爲之云卿亦聞知乎濟恭曰俄於賓廳始得聞之而未知其誰某矣上曰謁聖科鄕儒若未參榜則亦有後庭試之例乎濟恭曰所謂後庭試乃是庭試後爲鄕儒設行者而謁聖後爲之之例臣未詳知其有無矣性源曰卽接成均館所報則以爲每當謁聖有請得之例矣今此謁聖不遠依例區劃爲辭矣取考前例則壬寅年謁聖時兵戶曹錢各二百兩許劃矣今亦依此劃送何如上曰依爲之出擧條濟恭曰臣於留都時見各司擧案則敦寧參奉朴宗明以吏曹呈旬懸頉故怪問其由則以敦寧代盡不欲供仕云當初末擬天點旣因追念其父則相當職使之相換恐好矣上曰依爲之出擧條上曰雖非民事而係是朝廷上事故先及於卿等矣日前諸承宣罷職事初意則只據院規薄示譴責矣追聞筵臣所奏則處分似涉爽實矣李祖承果見之而有此擧則豈不駭然乎性源曰以處分觀之則諸承宣事誠非矣上曰諸承宣或生疎或柔善容有可恕之端而至如李在學則素稱了了而不能爛漫和同致有此擧予則以爲諸承宣中李在學爲尤非矣昨聞筵臣所奏事面殊甚怪訝諸宰中或有見其時光景者乎昌順曰臣於其日適到院中則諸承宣以爲兩人宜無不見之理而伊日堂疏停當之時兩人認以爲辭職例疏泛然看過今反如是云蓋輪視停當院例則然設或不見此是下隷之不察非諸承宣所可與知者李祖承疏中謂之下隷之不察則容或可也而至於見輕僚員之說不已過乎好仁曰臣亦聞此語矣性源曰見之而謂以不見斷無如此之理豈可疑人於不當疑之地乎然而疏語中見輕僚員云則似或過矣上曰疏中句語語多不審當初遞差良以此也到今事勢殊難處矣見與不見疑阻轉甚何以則有兩便之道乎右相亦陳所見可也濟恭曰臣則初未詳知今承聖敎方悉其事實矣臣竊以爲凡事莫如仍舊貫之爲善先朝五十年至治如一日凡係此等議論間事一切禁之俾底坦蕩今亦無論如此如彼一遵先朝舊章好矣上曰卿言善矣當初處分不過責備之意則今姑敍用以飭日後爲都無事耶濟恭曰聖敎誠至當矣此若成言則其事重大無中生有起小爲大誠非朝廷之美事自上處分好矣上命書傳敎曰日前處分雖出於存院規今聞事實本非如是葛藤之事罷職諸承宣竝敍用性源曰頃以關西木升麤尺短最腐傷最劣下者幻弄委折依筵敎發關於關西道臣使之詳査某年某等矣卽見其所報則以爲本營所在木綿一一反閱則別餉遼軍泉流等庫木俱不免尺短升麤而其中最腐傷最麤劣者此是庚子以後三庫庫屬之次次幻弄者故嚴加査實互相推諉今以照標無憑之事只因色庫之口招斷之以某等幾同幾疋大關後弊不得擧行云朝令屢飭之下此等小事初不擧行者揆以事面極涉未安平安監司金履素罷職何如上曰右相之意何如濟恭曰各庫木疋旣無照標則某年某等之無以査出道臣之狀不必爲怪而但以有欠相敬等語登之報辭此是依筵敎擧行之事則相敬二字極涉不當矣上曰相敬二字尤萬萬不審施以不敍之典可也出擧條性源曰時道臣旣已處分則臣亦曾經道臣伏願同被其罪焉上曰過矣卿旣踏標則毫無可嫌之端矣何以則有區別査覈之道乎左相旣以此引嫌右相陳之可也濟恭曰臣曾亦以此事有所遭若論前後道臣之罪則臣實爲首矣上曰向有守禦使狀啓而此事則已昭脫矣卿亦盡踏字標乎濟恭曰臣則預慮有此事以乙未蕩債條五字刻于木片一一踏之矣上曰金鍾秀鄭民始亦皆以盡踏字標爲言此事固無可覈之路矣性源曰前後道臣之親裨及監色若皆嚴覈則豈無査出之道乎濟恭曰臣則自初以無可査之道仰奏矣裨將監色雖或査問監營支放多用是木字標木之先出勢固然矣從何區別其年條乎上曰然則此事便已句當更無可問之道矣性源曰如是則時道伯之獨被其罪無乃冤抑乎濟恭曰此則不然藩臣事體但當奉承朝令而已廟堂旣承上敎行會則藩臣安敢直以不能査出爲辭乎上曰誠如右相言矣上曰廟謨陳之性源曰李柱國疏有令廟堂稟處之命矣上曰此則以草記回啓可也性源曰鎭海縣監仍任事臣箚請蒙允矣尹芮基所帶訓鍊副正亦令仍任何如上曰依爲之出擧條濟恭曰臣有仰達者而其間未能登筵爲日差久矣向來尹蓍東之罪犯關係莫重魯禧作逆中一事渠又犯之而薄竄數月旋有宥還之命朝家刑政豈若是顚倒乎竄謫國之重典也昔在先朝必詳必審竄之者必加難愼放之者亦必難愼其初也若不能十分難愼則其終也自不免輕遽矣古語曰磨礪當如百鍊金臣以此言爲我殿下勸勉焉上曰卿言好矣然而尹蓍東之以書爲疏蓋不知本事之致不知而言則尹蓍東與諸人一也而特以尹蓍東首犯之故有竄配之命而其在孝理之政爲念其老母如是處分外面看去實似顚倒矣卿言旣如此當體念矣左相之意以爲何如性源曰尹蓍東事旣付之於無心則其在孝理之下當有闊狹之道臣意則似無如何而向者禁堂疏後臣固知此議之當發矣濟恭曰禁堂疏亦涉如何矣上曰禁堂趁時陳疏則固好而似有差遲之嫌矣性源曰謁聖不遠卿宰堂上堂下多有罷削人員試望無以推移排擬云不可無變通之道竝爲敍用何如上曰依爲之出擧條濟恭曰臣於月前以察訪之擅贖驛隷極涉不法此後嚴禁之意陳達者蓋驛屬乃是公隷則察訪之巧作名目擅自許贖有若私家之賣奴賣婢以潤歸橐者論以法理無異贓汚故來後則欲爲一切嚴防至於上達矣歷詢之際戶判以擅贖者竝爲還賤仰陳者其意亦與臣見無異則此非査出久遠以致繹騷之意也近聞關西大同郵官以此擧條輪示所屬各驛而無論作故生存雖於百年前後許贖者竝令其子孫現身而其傳令至以爲無論科職一竝來現仍自巡行各驛督促備至故圖免之類以貨緩頰直路各驛皆不聊生貨賄則雖非察訪所知其不能檢束下吏之責決不可不懲大同察訪權恢亟施罷職之典何如上曰依爲之當初朝令旣不如許則該察訪所爲極爲駭然依卿所奏各別嚴飭下輩誅求之物一竝推給俾有申飭之實效可也出擧條有隣曰長陵先朝手植檜木十株有銅圍標識之命而卽接陵官所報則此非檜木卽栢木而年過八十之守護軍有能記有當時之事者以爲三株則先朝手植七株則親臨時命守僕種植云矣十株盡爲之銅圍乎只於先朝手植三株爲之乎上曰栢字元傳敎中改付標銅圍則只三株爲之明陵松栢中亦有先朝手植者一體爲之可也好仁曰謁聖不遠侍衛軍兵當磨鍊矣上曰出考各年前例以草記爲之可也昌順曰臣方待罪於內贍寺提擧本寺卽供上衙門官員只有三人而其中奉事赴燕未還直長監刈出去單官獨番若有事故則無他推移之員供上衙門假官之替行事體未安赴燕奉事與他司相換何如上曰依爲之出擧條有防曰臣於畿邑橋梁事有所仰達者矣臣待罪畿藩時自上以植炬橋梁之貽弊民邑屢勤軫念之意至有矯救之命故臣於伊時與各邑守宰爛漫商確仍又採探其便否於橋下民人等陳條登聞而自惠廳覆啓蒙允矣今番幸行時橋梁之役卽是節目後初行之事而忽有新院店意外事端此則專由於民人等材力不及於各邑造成之致究厥罪犯臣實爲首而至使無故時道伯替遭人言臣誠萬萬惶懍無以自解到今國體道理契人造橋一款決不可仍置此後陵幸時依前例令畿邑分定各邑使之擧行恐合事宜矣上曰左右相之意何如性源曰今番新院橋梁事萬萬寒心特以作貢之故畿伯及差員尙逭重律矣作貢便否臣所未詳而作貢後初次橋梁不實如此則論以國體惟當還屬畿營專責差員使之造成些少畿民之弊恐不可暇論矣濟恭曰橋梁之堅不堅惟在用力之勤實與否貢人與鄕民何擇焉朝家爲軫畿民之弊旣令作貢旋又撤罷亦涉如何臣意則凡於幸行之時橋梁檢飭勿委都差員一人計其橋梁幾許定其差員幾許使之各率貢人盡意監董務爲堅緻而萬一有意外疎虞之患則其不勤之罪全歸於當該差員以此定式恐爲得宜矣上曰刑判纔經畿伯陳達所見可也頤之曰橋梁之役定其間數分辦列邑使其邑宰躬詣董役自是畿營事例也作貢以後邑守分掌之規廢而貢人輩任自主張之故今番新院事出矣新院橋梁從前低下與道途平等忽高數三尺此亦檢飭無人之致也貢人非別人卽從前造橋之鄕民作貢雖不撤罷造成依前分授使其邑守領率貢人躬進監董則似無疎虞之慮矣上曰曾經畿伯人亦陳所見可也華鎭曰作貢節目臣未詳見而各處橋梁分定差員使之着意董飭則毋論貢人與雇民其所造成之堅緻恐無間於作貢之前矣上曰旣爲畿民之弊特命作貢則到今還寢殊非信令之意右相所奏政合予意然貢人不如差員之弊日前聞於筵臣所奏且以都差使員一員通同監董之故號令不專工役不固亦如右相言今若使各定差員主張分管則所謂貢人無非土民何難統領作貢一款有名無實此名色置之此後自京廳該道先爲量給物力別定差員擧行而至於役民之弊依前下敎永爲除之仍令道伯成出事目就議廟堂定式施行可也出擧條性源曰今番行幸時坡州牧使事誠極駭然矣自上特軫民弊有率民人來待之命則爲守令者固當十分詳探凡係弊瘼明白陳達而伊日入侍穀簿俯詢之時茫無所對擧措多錯其不能事事可以推知今當嶺穀移劃之時作米等節不可付之於此倅當該牧使吳載重罷職何如上曰該倅事固駭然則駭然而行幸穩旋之後追後論勘亦係當念且其人品則固好今姑置之以觀來效亦無妨矣右相之意以爲何如濟恭曰臣則未知其人而今聞左相所奏誠爲儱侗矣上曰有司堂上筵退後知委坡倅使之上來作米一款爛熳商確從長指揮可也頤之曰安峽罪人李堰獄事頃有後日次對稟處之命而日前因其子李重喆之上言有七十人定爲元犯委折査問本道之判付待本道登聞可以稟處矣上曰其年幾何頤之曰六十八矣上曰獄情何如左右相所見判異矣性源曰臣亦不以李堰爲不當死而具性大以同氣之間忍爲此絶悖無倫之事性大當爲元犯然則李堰之死或有一獄兩犯之慮矣濟恭曰當初造謀者卽李堰而與性大爛熳行凶者亦李堰則李堰當爲造謀性大當爲加功矣上曰刑判意見果何如頤之曰李堰實無一分可原之端當初造謀果是李堰而其情理絶悖行凶慘毒實無有比且其處置之道與舅父有間則媤叔之主張爲此尤萬萬凶獰前道臣李時秀金載瓚亦以李堰爲元犯而賤見亦如此矣上曰只以査狀粘啓之故獄情無以詳記卿與僚堂具意見論理稟處而原案粘付以啓可也上曰上言之猥褻可謂近日痼弊立制之本意出於通下情之意而今則猥褻之極反有關於國綱禁雜之方不可不念卿等各陳所見可也性源曰朝家之許之擊錚上言者槪慮群情之或壅幽冤之莫伸而近來擊錚上言者類多變幻事實希覬天恩事之無嚴莫此爲甚此係通下情之一端雖不可設法永禁而若依定式只許四件事雖四件事其中猥雜者隨加嚴繩則紛紜之弊庶可少息矣濟恭曰近來上言擊錚屑越益甚此弊不可不一番痛祛而但擊錚則立法本意或恐下情之有所壅遏則難以永塞就其中猥褻犯分者自法曹痛治則奸民猶有所嚴畏其所濫雜似不至於近日之甚至於上言以子孫而言其父祖孝行以干天恩者不勝其多揆以道理萬萬未安此後則一切嚴防雖鄕黨公議之爲他人論列孝行者自當呈書道伯以請狀聞而其所爲言果不爽實則道伯歲首之啓豈不採取公議乎以此申飭各道俾知定式無敢以孝行等說煩之上言則庶可除濫習之一端矣上曰孝烈事因領相所奏年前果有區別定式此蓋出於禁其濫雜存一條路而到今濫褻愈甚右相所奏正好此後除非歲首道狀無論爲親與爲他人無敢以上言爲之之意嚴飭京外可也出擧條上曰前慶尙監司入侍出榻敎師玶承命出與前慶尙監司金光默偕入進伏上曰嶺南北運穀已盡裝載乎光默曰然矣上曰鎭海敗船果是裝載不實之致乎光默曰裝載則果實而多日海洋適遇順風沙格輩妄貪程道當夜發船猝遇惡礁致至於此矣上曰代米已裝載乎光默曰代米裝載之船比前載者先爲到泊云矣上曰嶺民之弊果何如光默曰運穀之除男負女戴轉輸裝載爲弊已極非細而簸揚欠縮亦甚夥然矣上曰簸揚縮爲幾許光默曰二萬五千石穀簸揚則其縮幾至萬石矣上曰縮穀誰果當之光默曰簸揚縮則自民間徵出斛量縮則監色當之自是例規矣上曰穀縮最多邑一一陳之可也光默曰今番北運時十七邑簸揚縮穀幾近萬石他邑所縮數爻臣未及詳知而其中慶州則以縮穀事以報以書數次往復故臣知其穀之甚夥然矣上曰左右相之意何如性源捧糴苟精實則無論本道賑穀與他道運穀簸掦之際必無欠縮之理而今此簸揚縮之說萬萬可駭不可無査實科罪之擧矣濟恭曰嶺南運穀之不實如此適以北運之故爲之簸揚知其縮數之若是過當而如非裝發則此皆本道民所當受食者口食種糧何所聊賴乎該倅之拿問重勘固無所惜但十七邑守令之一時竝拿不特爲弊甚多當此農糧分還之時委之於空官監色亦係當念臣意則今姑緘問於諸守令知其見縮之各爲幾許然後其中最無實者摘發勘罪以懲勵一道之地恐合事宜矣上曰旣聞之後不可仍置其中最尤甚邑前伯旣有指奏爲先罷職其餘守令之不謹奉職者多是已遞人到今現發之後只勘時倅事近斑駁其餘十六邑令新伯問于差使員處以其最不實最無形邑倅狀聞論勘事分付可也出擧條性源曰聞嶺南前道臣所奏則北運穀二萬五千石簸揚縮爲萬石云近來各邑還穀雖或不實今此嶺穀之縮幾至半數事之驚駭莫此爲甚慶州府尹旣以此被罪其餘十六邑守令不可不一竝拿處矣雖以前道臣言之道內還穀若是不實不飭之失在所難免又以許多簸揚縮率爾仰奏者亦未免不審前慶尙監司金光默從重推考何如上曰依爲之出擧條上命次對諸臣先退性源等退出光默曰漆原舊年還爲二千餘石皆是年久指徵無處前年咸安舊還旣蒙蕩減之特恩故漆民亦望一視之澤矣上曰依咸安例特爲蕩滌以救漆原民弊可也出擧條光默曰尙州事甚悶然矣牧使與監司有相避之嫌今方棄官上來邑事積滯一時爲悶合有變通之道矣上曰此時本邑豈可徑遞旣有前例云令該曹嚴飭當日內下送草記可也出擧條光默曰以大同木事欲爲仰奏而係是廟堂已決之事惶悚不敢矣上曰出與備堂相議有司堂上入侍時使之稟處可也上曰輪對官入侍出榻敎師玶承命出與軍資監判官洪昌猷養賢庫主簿金致簡內贍主簿高殷泰工曹正郞金重燮尙衣僉正李恒演偕入進伏上曰進前各奏職姓名可也昌猷等以次進奏訖命退諸臣以次退出